Terveydenhuollon kulujen kasvu pakotti Tampereen korjaamaan talousarviotaan – puuttuvat 55 miljoonaa katetaan lainalla, kassavaroilla ja maata myymällä

Tampereen kaupunginhallitus päätti maanantaina esittää vuoden 2018 talousarvioon muutoksia, joilla on tarkoitus vastata tilikauden tuloksen alijäämään. Vuoden 2018 tilikauden tuloksen arvioidaan jäävän 55 miljoonaa euroa miinukselle. Kaupungin talousjohtajan Jukka Männikön mukaan puuttuva rahoitus katetaan ottamalla 40 miljoonaa euroa lisää lainaa, laskemalla kassavarojen määrää ja esimerkiksi myymällä maata. –Johtoryhmän esitys perustuu talousraporttien ennusteisiin. Johtoryhmä on esittänyt hallitukselle, että näin joudutaan nyt tekemään. Hallitus hyväksyi muutosehdotukset maanantaina ja esittää puolestaan muutoksia kaupunginvaltuustolle, joka käsittelee ne syyskauden ensimmäisessä kokouksessaan 20. elokuuta. Männikkö sanoo, että alijäämä oli odotettu, koska jo viime vuoden tilinpäätökseen kirjattiin sosiaali- ja terveyspalveluista 30 miljoonan ylitys. Sote-palveluiden menojen lopullinen ylitys nousee kuitenkin vieläkin korkeammaksi. Nyt arvioon lisättäväksi esitetystä 55 miljoonan euron ylityksestä suurin osa, eli 52 miljoonaa menee sosiaali- ja terveyspalveluihin, joiden kysyntä on kasvanut kuluvan vuoden aikana entisestään. Lisää investointeja luvassa Rahaa on vuonna 2018 kulunut arvioitua enemmän ikäihmisten palveluihin, lastensuojeluun ja hammashoitoon. Puolet 52 miljoonan euron ylityksestä käytetään kuitenkin erikoissairaanhoitoon, jonka kysyntä on Tampereella kasvanut erityisen paljon. –Näihin on haettu sairaanhoitopiirin kanssa ratkaisuja, miten menojen kasvua voidaan hillitä. Kaikki keinot ovat kuitenkin sellaisia, joita ei voida nopealla aikataululla toteuttaa vaarantamatta kaupunkilaisten mahdollisuuksia saada erikoissairaanhoidon palveluita. Erikoissairaanhoidon kustannusten odotetaan tasaantuvan loppuvuodesta. Alkuvuodesta kustannuksia nosti muun muassa influenssakausi. Männikön mukaan hammashoidossa kuluja nosti Kelan korvauskäytäntöjen muutos, joka nosti asiakkaiden määrää julkisella puolella. Lastensuojelussa kulut ovat puolestaan kasvaneet, kun huostaanottojen määrä on noussut. Männikkö jatkaa, että kassavarojen pienentämisen lisäksi lainanottamista esitetään, koska kaupungin investointitarve on iso. Tampereella joudutaan tulevaisuudessa rakentamaan uusia kiinteistöjä, parantamaan vanhoja ja ylläpitämään kaupungin infrastruktuuria. Investoinneilla on tarkoitus kasvattaa tuloja tulevina vuosina. Toisaalta uudet päiväkodit ja koulut lisäävät käyttömenoja. –Jos koululaisia tulee 600 lisää, niin pitäähän heille olla paikka, Männikkö sanoo. Muutokset Kaupunginhallitus esittää talousarvioon tilikauden tulokseksi -66,567 miljoonaa, investointien rahavirraksi -222,6 miljoonaa ja lainojen lisäykseksi 187 miljoonaa euroa. Sote-palvelut Suurin alijäämä, eli 52 miljoonaa euroa, tulee sosiaali- ja terveyspalveluista: 23 miljoonan ylitys Pirkanmaan sairaanhoitopiirin kuluissa. 8 miljoonan ylitys lasten, nuorten ja perheiden palveluissa, pääosin sijaishuollon ostopalveluissa. 8,4 miljoonan ylitys ikäihmisten palveluissa, pääosin henkilöstömenoissa ja omaishoidon tuessa. 5,7 miljoonan ylitys perusterveydenhuollon vastaanottopalveluissa. Kasvaneet menot Myös muiden palveluiden kulujen arvioidaan nousevan. Uudessa arviossa esimerkiksi kasvatus- ja opetuspalveluiden ylitys on 2,8 miljoonaa euroa. Investointeihin arvioidaan kuluvan 240 miljoonaa euroa.